पिछले दिनों असलम परवेज के सम्पादन में प्रसिद्ध और हरदिल अजीज फनकार सआदत हसन मंटो के खतों का संग्रह प्रकाशित हुआ। इन खतों का उर्दू से हिन्दी में लिप्यान्तरण शाहनवाज आलम ने किया है। सभी जानते हैं कि मंटो अगर अपने समय में बहुत लोकप्रिय रहे और उन्हें खोज-खोजकर पढ़ा जाता रहा तो भी वे बड़े विवादास्पद ही रहे। लोगों की उनके बारे में अलग-अलग राय रही। कई विद्वान तो उन्हें बहुत हल्का और अश्लील लेखक कहने से भी गुरजे नहीं करते लेकिन बहुत से लोग उन्हें आला दर्जे का फनकार मानते हैं और उनकी बुराइयों और यथार्थ चित्रण के बीच से अच्छाई की खोज करते हैं। उनके अपने जमाने के लेखकों की राय भी अलग-अलग रही है। जाहिर है अभी तक जो भी अभिमत बने हैं वे उनकी रचनाओं के आधार पर ही बने हैं, कुछ उनके दोस्तों द्वारा प्रकट किए गए विचारों द्वारा। लेकिन इस पुस्तक में प्रकाशित खतों से मंटो की जो तस्वीर उभरती है वह बहुत अलहदा है।